Εγκρίθηκε και ο εφαρμοστικός νόμος
ενώ και η Γερμανία δηλώνει έτοιμη να συμμετάσχει στην οικονομική στήριξη της Ελλάδας
Το Ελληνικό Κοινοβούλιο ενέκρινε τις λεπτομέρειες νέου σχεδίου μέτρων λιτότητας ανοίγοντας το δρόμο για την χορήγηση περισσότερης διεθνούς βοήθειας προς τη χώρα. Η Ελληνική Βουλή ψήφισε επί συγκεκριμένων προτάσεων που είχε υποβάλλει ο Πρωθυπουργός Γιώργος Παπανδρέου στο πακέτο μέτρων του, ύψους 27 δις ευρώ, που περιλαμβάνει αυξήσεις φόρων, μειώσεις δαπανών και αποκρατικοποιήσεις δημόσιων οργανισμών. Με την έγκριση των λεπτομερειών του πακέτου μέτρων, το Διεθνές Νομισματικό Ταμείο και η Ευρωπαϊκή Ένωση υπόσχονται να εκταμιεύσουν την 5 δόση του δανείου που η Ελλάδα είχε εξασφαλίσει πέρυσι. Πάντως η Ελλάδα επιδιώκει επιπρόσθετη διεθνή βοήθεια υπό την μορφή νέου δανείου. Το πακέτο μέτρων λιτότητας έχει προκαλέσει ευρύτατες συγκεντρώσεις διαμαρτυρίας στην Ελλάδα. Η αστυνομία συγκρούστηκε για λίγο την Πέμπτη, για τρίτη κατά σειρά μέρα, με διαδηλωτές, αλλά στη συνέχεια επικράτησε ηρεμία ενώ άρχισε μαζική προσπάθεια καθαρισμού του κέντρου της Αθήνας μετά από δύο μέρες διαδηλώσεων και επεισοδίων. Ο Υπουργός Οικονομικών της Γερμανίας, Βόλφγκανγκ Σόιμπλε, δήλωσε ότι οι τράπεζες της χώρας του είναι έτοιμες να συμμετάσχουν στην οικονομική στήριξη της Ελλάδας. Ο κ. Σόιμπλε δήλωσε ότι ορισμένες Γερμανικές τράπεζες είναι διατεθειμένες να προσφέρουν νέα δάνεια στην Ελλάδα, αντί να απαιτούν άμεση αποπληρωμή των δισεκατομμυρίων δολαρίων δανείων που έχουν ήδη χορηγηθεί. Το σχέδιο ανακοινώθηκε μετά από διαβουλεύσεις μεταξύ Γερμανών κυβερνητικών αξιωματούχων και ανώτατων στελεχών τραπεζών. Ορισμένες λεπτομέρειες παραμένουν ακόμη υπό διευθέτηση, αλλά λέγεται ότι το σχέδιο είναι παρόμοιο μ’ αυτό που ανακοινώθηκε τη Δευτέρα απ’ τη Γαλλία. Γαλλικές και Γερμανικές τράπεζες διατηρούν το μεγαλύτερο μέρος του Ελληνικού χρέους.